ລມຕ ຕ່າງປະເທດ ສຫລ ຢ້ຽມຢາມເອເຊຍ
ທ່ານນາງ Clinton ກ່າວວ່າ ສຫລ ສືບຕໍ່ຊອກຫາ ຊ່ອງທາງເອົາບົດບາດນຳພາ ໃນເຂດເອເຊຍ
ລັດຖະມົນຕີການຕ່າງປະເທດສະຫະລັດທ່ານນາງ Hillary Clinton ກ່າວວ່າ ສະຫະລັດຈະສືບຕໍ່ ສະແດງອອກ ໃນ ການເປັນຜູ້ນຳພາຢູ່ໃນຂົງເຂດເອເຊຍປາຊີຟິກ ເພື່ອຊຸກຍູ້ ໃຫ້ມີການເຕີບໂຕທາງດ້ານເສດຖະກິດ ຄວາມໝັ້ນຄົງ ຢູ່ ໃນພາກພື້ນ ແລະຄຸນຄ່າຂອງປະຊາທິປະໄຕ ໃນຄຳປາໄສທີ່ລັດຮາວາຍໃນວັນພະຫັດວານນີ້ ທ່ານນາງ Clinton ໄດ້ຮຽກຮ້ອງໃຫ້ມີການຄ້າຂາຍ ໃນຂອບເຂດທີ່ ກວ້າງຂວາງເພີ່ມຂຶ້ນລະຫວ່າງສະຫະລັດແລະເຂດເອເຊຍ ເພື່ອເປັນການຊຸກຍູ້ເປົ້າໝາຍດັ່ງກ່າວນີ້ ທ່ານນາງກ່າວວ່າ ສະຫະລັດສະໜັບສະໜຸນໃຫ້ມີການເປີດກວ້າງຕະຫຼາດຫຼາຍຂຶ້ນແລະຈຳກັດຮັດແຄບໜ້ອຍລົງ ໃນເລື່ອງການຄ້າກັບປະເທດພາຄີໃນເອເຊຍ ໂດຍສະເພາະແລ້ວທ່ານນາງໄດ້ຮຽກຮ້ອງໃຫ້ ຈີນຄໍ້າປະກັນເພື່ອໃຫ້ມີບັນຍາກາດທາງທຸລະກິດທີ່ດີກວ່າເກົ່າສຳລັບພວກນັກລົງທຶນສະຫະລັດ ທ່ານນາງ Clinton ເລີ້ມການຢ້ຽມຢາມເຂດເອເຊຍປາຊີຟິກເປັນເວລາ 13 ມື້ ໂດຍທີ່ທ່ານ ນາງຈະຢຸດແວ່ຢ້ຽມຢາມ 7 ປະເທດ ຮວມທັງຫວຽດນາມເພື່ອເຂົ້າກອງປະຊຸມພວກຜູ້ນຳໃນ ເຂດເອເຊຍຕາເວັນອອກສຽງໃຕ້ຫຼືອາຊ່ຽນໃນສັບປະດານີ້ ແລະກອງປະຊຸມສຸດຍອດເອເຊຍ ຕາເວັນອອກ